Christinna Pedersen og Mathias Christiansen havde søndag mulighed for at vinde deres anden titel, men det mislykkedes. Parret tabte finalen ved Korea Open til de tidligere ungdomsverdensmestre He Jiting og Du Yue fra Kina i to sæt med cifrene 18-21, 16-21. - Det er et par, Christinna og Mathias skal slå. De kommer ikke med fantastisk mixed double-spil - det er ret simpelt at læse, hvad de laver. Det vidste danskerne også til dels, men de formåede bare ikke at udnytte det, sagde TV 2 SPORTs badmintonekspert, Jim Laugesen, efter kampen. Sådan forløb kampen Christinna Pedersen og Mathias Christiansen fik en dårlig start på kampen og kom bagud 2-6 i første sæt. Men med fem point i streg bragte danskerne sig foran 7-6. Kineserne var dog et skridt foran i resten af første sæt, og den danske duo tabte derfor sættet 18-21. I andet sæt kom danskerne bedre fra land og kom i front 10-7. Men herefter gik danskerne fuldstændig i stå. De måtte se kineserne tage otte point i streg, og dermed kom danskerne bagud 10-15. Den dårlige danske periode kom til at koste for Christinna Pedersen og Mathias Christiansen, som tabte andet sæt 16-21. Den danske mixed double var de eneste danskere, der havde spillet sig i finalerne ved årets Korea Open.

Opsummering:
Mixed doublen med Christinna Pedersen og Mathias Christiansen tabte Korea Open-finalen til et kinesisk par i to sæt.